《二月二日阻风呈同行》
宋代·赵蕃

平居说江湖，似若苦饥渴。及今落吾手，谓可娱朝夕。

胡为连日行，乃复形叹息。使风不终朝，阻风有并日。

欲行波涛恐，欲住饿馁迫。吾舟仅如芥，吾命真若发。

吾罪不足云，吾家复何说。不唯风浩荡，更直雨骚屑。

鸡啼三家幽，鸟度万里阔。遥闻君山青，旧咏高楼月。

何当俱醉倒，梦去山南北。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。